ยันเบี้ยไทยต่ำกว่ามาเลย์-อินโด
ยอมรับแพงกว่าประเทศที่เจริญคปภ.ใช้ราคาอิงมาตรฐานสากล
27 ก.ย. 2554

ยอมรับแพงกว่าประเทศที่เจริญคปภ.ใช้ราคาอิงมาตรฐานสากล
คปภ.ยันเบี้ยประกันชีวิตไทยถูกกว่ามาเลเซียและอินโดนีเซีย แจงใช้หลักสากลกำหนดอัตราเบี้ย
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า การเปรียบเทียบอัตราเบี้ยประกันชีวิต ควรเปรียบเทียบในกลุ่มประเทศที่มีสภาพแวดล้อมทางเศรษฐกิจและสังคมที่ใกล้เคียงกัน
ทั้งนี้ คปภ.ได้ทำการเปรียบเทียบอัตราเบี้ยประกันชีวิตในกลุ่มบริษัทเครือเดียวกันในภูมิภาคอาเซียน เช่น มาเลเซียและอินโดนีเซีย พบว่าประเทศไทยจะมีอัตราเบี้ยประกันชีวิตที่ถูกกว่า
ยกตัวอย่างการซื้อประกันชีวิตทุนประกัน 10 ล้านบาท ชำระเบี้ย 15 ปี รวมแล้วไทยจะชำระเบี้ย 5.41 แสนบาท มาเลเซีย 6.24 แสนบาท และอินโดนีเซีย 6.81 แสนบาท
“ประเทศที่พัฒนาแล้วจะมีความก้าวหน้าทางการแพทย์ สภาพสิ่งแวดล้อมที่เอื้ออำนวยต่อการมีชีวิตที่ดีและยืนยาว ทำให้มีอัตราความเสี่ยงและการเสียชีวิตที่ต่ำกว่า ส่งผลให้ประเทศนั้นๆ มีเบี้ยประกันชีวิตที่ถูกลง” นางจันทรา กล่าว 
นางจันทรา กล่าวว่า การกำหนดอัตราเบี้ยประกันชีวิตโดยทั่วไป เป็นไปตามหลักคณิตศาสตร์ประกันภัย และสอดคล้องกับมาตรฐานการกำกับดูแลธุรกิจประกันภัยที่กำหนดโดยสมาคมผู้กำกับดูแลธุรกิจประกันภัยนานาชาติ (IAIS) 
สำหรับปัจจัยในการคำนวณขึ้นอยู่กับอัตรามรณะ อัตราดอกเบี้ย แบบประกันชีวิต พฤติกรรมความเสี่ยง และสุขภาพของแต่ละคน ซึ่งจะแตกต่างกันไป ขึ้นอยู่กับข้อมูลทางสถิติของแต่ละประเทศ
นอกจากนี้ บริษัทประกันชีวิตยังต้องคำนึงถึงภาวะเศรษฐกิจ สังคม สภาพสิ่งแวดล้อม และความเจริญก้าวหน้าทางเทคโนโลยี ประกอบกับค่าใช้จ่ายต่างๆ และช่องทางการจำหน่าย
นางจันทรา กล่าวอีกว่า คปภ.ได้ปรับใช้อัตรามรณะไทยปี 2551 แยกเพศ แทนอัตรามรณะไทยปี 2540 เพื่อให้สอดคล้องกับสภาพแวดล้อมและสังคมที่เปลี่ยนแปลงไป เป็นผลทำให้เบี้ยประกันชีวิตถูกลงถึง 20%
อย่างไรก็ตาม จากสถิติ ณ เดือน ก.ค. 2554 ธุรกิจประกันชีวิตมีเบี้ยประกันภัยรับโดยตรงทั้งสิ้น 1.80 แสนล้านบาท ขยายตัวจากช่วงเดียวกันของปีก่อนถึง 12.51% จึงอยากให้ประชาชนเห็นความสำคัญของการประกันภัย และซื้อประกันภัยเพิ่มมากขึ้น เพราะหากมีจำนวนกรมธรรม์ประกันภัยมากขึ้น ก็จะทำให้อัตราเบี้ยประกันภัยถูกลง คาดว่าสัดส่วนของการทำประกันชีวิตของประชาชนในอนาคตจะสูงขึ้น